Ιάκωβος Μιλεντίγιεβιτς - Αλιφιέρης

Ο **Ιάκωβος Μιλεντίγιεβιτς - Αλιφιέρης** είναι Έλληνας διεθνής καλαθοσφαιριστής ο οποίος κατά την περίοδο 2024-25 αγωνίζεται με τα χρώματα του Πανιωνίου Νέας Σμύρνης στο Πρωτάθλημα Ελλάδας της Μπάσκετ Λιγκ.

## Καριέρα
Γεννημένος στις 11 Ιανουαρίου του 1997 και με ύψος 1,88 μ. ο Ιάκωβος Μιλεντίγιεβιτς αγωνίζεται στις θέσεις της περιφέρειας (πλέι μέικερ ή πόιντ γκαρντ) με υψηλές επιδόσεις, ιδιαίτερα τα τελευταία χρόνια. Την αθλητική του σταδιοδρομία την άρχισε από τα Τμήματα Υποδομών της Νέας Περάμου, εν συνεχεία έπαιξε στα Μέγαρα και από εκεί μεταγράφηκε στο Αιγάλεω, όπου αγωνίσθηκε 10 συνεχή χρόνια (2005 - 2015) Το ρεκόρ του είναι 48 πόντοι τους οποίους σημείωσε σε αγώνα Γ΄ Εθνικής μεταξύ Αιγάλεω και Κάδμου Θηβών.
Το Καλοκαίρι του 2015 κατέκτησε με την Εθνική Εφήβων της Ελλάδας το Χρυσό Μετάλλιο στο Ευρωπαϊκό Πρωτάθλημα Κ-18, οπότε έχει φτάσει η στιγμή για ανώτερη κατηγορία. Την διετία 2015-17 αγωνίστηκε με τα χρώματα του Α.Σ.Ε. Δούκα στην Α΄2 Εθνική, την περόδο 2017-18 με τον Κόροιβο Αμαλιάδας και την περίοδο 2018-19 στέφθηκε Πρωταθλητής της Α΄2 Κατηγορίας με τη φανέλα του Ιωνικός Νικαίας,  παρότι η ομάδα του Πειραιά ήταν νεοφώτιστη στην κατηγορία αυτή. Την επόμενη διετία αγωνίστηκε με την Α.Ε. Ψυχικού πάλι στην Α΄2, και τον Ιούλιο του 2021 εντάχθηκε στον ΑΠΑΣ Τα Φανάρια, στην προσπάθεια της ομάδας από την Απείρανθο της Νάξου να ανέβει από τη Β΄ Εθνική στην επόμενη κατηγορία.
Τον Ιουνιο του 2023 μετά τη λήξη του συμβολαίου του με τον ΑΠΑΣ υπέγραψε στον Πανιώνιο Νέας Σμύρνης, με τον οποίο κέρδισε την άνοδο στη Μπάσκετ Λίγκ, και με τον οποίο ανανέωσε το συμβόλαιό του για την περίοδο 2024-25. Έτσι ο Ιάκωβος Μιλεντίγιεβιτς - Αλιφιέρης θα αγωνιστεί για πρώτη φορά στην καριέρα του στα "μεγάλα σαλόνια" της ελληνικής καλαθοσφαίρισης.

## Διεθνής καριέρα
Ο Ιάκωβος Μιλεντίγιεβιτς-Αλιφιέρης συμμετείχε από μικρή ηλικία στις διάφορες αναπτυξιακές Εθνικές ομάδες καλαθοσφαίρισης της Ελλάδας. Το 2015 ήταν βασικό μέλος της Εθνικής Εφήβων που κατέκτησε το Ευρωοαϊκό Πρωτάθλημα Κ-18 που διεξήχθη στον Βόλο, επικρατώντας στον μεγάλο τελικό της Τουρκίας (64-61).
Στη συνέχεια στελέχωσε την Εθνική Νέων Ανδρών, με την οποία επανέλαβε τον ευρωπαϊκό θρίαμβο κατακτώντας το Ευρωπαϊκό Πρωτάθλημα Κ-20, που διεξήχθη το 2017 στην Κρήτη, επικρατώντας στον τελικό του Ισραήλ με 65-56.

## Οικογενειακά στοιχεία
Ο Ιάκωβος Μιλεντίγεβιτς-Αλιφιέρης προέρχεται από αθλητική οικογένεια, αφού και η αδελφή του Έλενα Μιλεντίγιεβιτς υπήρξε διεθνής αθλήτρια 
πεταθοσφαίρισης με τις Εθνικές ομάδες Κορασίδων και Νεανίδων της Ελλάδας.
Ο πατέρας τους Ντέγιαν, γεννήθηκε στο Κραγκούγιεβατς της Σερβίας και έπαιξε μπάσκετ στην εφηβική ομάδα της Παρτίζαν και την ανδρική της Ραντνίτσκι, προτού αποχωρήσει πρόωρα λόγω τραυματισμών. Αργότερα ο Ντέγιαν Μιλεντίγεβιτς εγκαταστάθηκε στην Ελλάδα, όπου γεννήθηκαν τα δυο αδέλφια, Ιάκωβος (1997) και Έλενα (1999).

## Παραπομπές


## Εξωτερικοί σύνδεσμοι - Πηγές
* Ιάκωβος Μιλεντίγιεβιτς-Αλιφιέρης: στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης stats.basket.gr
* Ο Ιάκωβος Μιλεντίγεβιτς στην Α.Ε. Ψυχικύ www.aeps.gr 
* O Ιάκωβος Μιλεντίγεβιτς στον ΑΠΑΣ Νάξου "Τα Φανάρια" apasfanaria.gr 

Κατηγορία:Έλληνες καλαθοσφαιριστές
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Εκπαιδευτηρίων Δούκα
Κατηγορία:Καλαθοσφαιριστές Αιγάλεω
Κατηγορία:Καλαθοσφαιριστές Κόροιβου Αμαλιάδας
Κατηγορία:Σούτινγκ γκαρντ